Številka: 013-37/2022/101

Datum: 11. 10. 2023

**ZAPISNIK 7. seje Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, dne 11. 10. 2023, 09.30 do 12.45**

Prisotni:

Jasna Rojc, mag. Stane Berzelak, dr. Mojca Lipec Stopar, dr. Marina Tavčar Kranjc, dr. Janez Vogrinc, dr. Darko Zupanc, Helena Žnidarič, dr. Nataša Potočnik, mag. Janez Damjan, dr. Vinko Logaj, dr. Branko Slivar, mag. Mojca Suban, mag. Janja Cotič Pajntar, dr. Ada Holcar, mag. Branka Hrast Debeljak, Maja Mihelič Debeljak, Barbka Kresal Sterniša, Marjana Mastinšek Šuštar, Branka Kovaček, Lara Romih, dr. Boris Dular, Janja Bogataj, Štefan Ištván Varga, mag. Renata Zupanc Grom, dr. Nina Novak .

Odsotni člani: dr. Sonja Rutar, dr. Sonja Kump, dr. Milena Ivanuš Grmek, Nives Počkar, Igor Hostnik, dr. Kristjan Musek Lešnik, Matjaž Barič, Branimir Štrukelj, Max Jerovičnik

Ostali:

Val Stanković Pangerc, DOS

Po ugotovitvi sklepčnosti so člani sveta soglasno sprejeli naslednji **dnevni red:**

1. Sprejem zapisnika 4., 5. in 6. seje
2. Predlog dokumenta o skupnih ciljih in njihovo umeščanje v učne načrte in kataloge znanja
3. Predlog smernic za oblikovanje učnega načrta za prvo vzgojno-izobraževalno obdobje
4. Predlog usmeritev predmetnih kurikularnih komisij pri prenovi učnih načrtov
5. Predlog usmeritev za pripravo didaktičnih priporočil
6. Predlog izhodišč za prenovo katalogov znanja splošnoizobraževalnih predmetov v programih nižjega poklicnega, srednjega poklicnega in strokovnega izobraževanja
7. Širitev pristojnosti komisije za koordinacijo prenove učnih načrtov s pristojnostjo koordinacije prenove katalogov znanja
8. Poročilo o delu pri prenovi kurikuluma za vrtce
9. Zavezujoči nacionalni strateški oziroma izvedbeni dokumenti, ki naslavljajo vzgojo in izobraževanje
10. Razno

**Ad 1.**

Člana g. Ištván Varga in Lara Romih podata pripombo, da sta bila prisotna na 5. seji KS, kar se v zapisniku popravi. Člani Kurikularnega sveta so se seznanili z zapisnikom 4., 5., in 6. seje. Drugih pripomb ni bilo.

**SKLEP 1**:

**Kurikularni svet potrdi zapisnike 4., 5. in 6. seje.**

Sklep je bil potrjen soglasno.

**Ad 2.**

Predlog dokumenta o skupnih ciljih in njihovo umeščanje v učne načrte in kataloge znanja.

dr. Ada Holcar

Dokument se naslanja na sprejeta izhodišča, ima pet poglavij: Uvod, Opredelitev vloge in pomena skupnih ciljev, Opredelitev ključnih ciljev po področjih skupnih ciljev, Navodila za umeščanje skupnih ciljev v učne načrte posameznih predmetov ter Viri in literatura. Dokument je namenjen sestavljavcem osnovnošolskih in gimnazijskih učnih načrtov ter sestavljavcem srednješolskih katalogov znanj. Oblikovanih je pet področjih skupnih ciljev, Digitalne kompetence, Jezik, državljanstvo, kultura in umetnost, Podjetnost, Trajnostni razvoj, Zdravje in dobrobit.

Digitalne kompetence izpostavljajo pomen samozavestne, kritične in odgovorne uporabe digitalnih tehnologij ter njihovo vključevanje pri učenju, delu in družbenem udejstvovanju, vključujejo pa informacijsko pismenost, komuniciranje, sodelovanje, ustvarjanje digitalnih vsebin, varnost, vprašanja intelektualne lastnine, reševanje problemov in kritično mišljenje.

Jezik, državljanstvo, kultura in umetnost - podpodročje jezik izpostavlja pomen razvijanja zmožnosti izražanja v različnih besedilnih vrstah, spoznavanje strokovne terminologije predmeta, opis jezika kot sistema pomen branja in sporazumevalnih zmožnosti. Podpodročje državljanstvo poudarja pomen poznavanja in prevzemanja človekovih pravic in dolžnosti kot temeljnih vrednot ter osnovo državljanske etike, etične refleksije sodelovanje z drugimi skupnosti in za skupnost, aktivno državljanstvo in politično angažiramo ter znanje za kritično mišljenje in aktivno državljansko držo. Podpodročje kultura in umetnost izpostavlja pomen spoznavanja in doživljanja kulture in umetnosti, izražanja v in z umetnostjo, uživanje v dosežkih kulture in umetnosti ter pomen življenja povezanega s kulturo in umetnostjo vrednot v domačem in šolskem okolju.

Podjetnost izpostavlja, da učenci v procesu pridobijo spretnosti za sodelovanje in učinkovito sporazumevanje z drugimi, ustvarjalnost, zmožnost iskanja novih rešitev, zmožnost razmišljanja o lastnih prednostih interesih in željah zaupanja vase, finančno pismenost, zmožnost učinkovitih predstavitev in druge veščine, ki jim omogočajo prispevati skupnosti.

Trajnostni razvoj, izpostavlja pomen opolnomočenja učencev z znanjem, spretnostmi, vrednotami in stališči za sprejemanje informiranih odločitev napredovanje za okoljsko celovitost, gospodarsko uspešnost in družbeno pravičnost.

Zdravje in dobrobit zaobjemajo duševno dobrobit, ki vključuje zavedanje lastnega doživljanja in ravnanja, telesna predstavlja krepitev oziroma ohranjanje telesne zmogljivosti skozi zdrav življenjski slog, socialna dobrobit vključuje vzpostavljanje in ohranjanje kakovostnih odnosov z drugimi v različnih socialnih kontekstih.

Dr. Branko Slivar

Poglavje Navodila za umeščanje skupnih ciljev v učne načrte.

Dokument skupni cilji morajo predmetne komisije razumeti, usvojiti in ga smiselno uporabljati. V fazi pisanja predmetnih ciljev se skupni cilji vključujejo v njihov nabor in se tako uresničujejo. V ta namen usposabljamo predmetne kurikularne komisije, pripravljeno je podporno gradivo s primeri. Deluje tudi aplikacija za pisanje učnih načrtov, ki je prirejena tako, da sledi zapisom skupnih ciljev, zato bo možno slediti, kako so v učnih načrtih posameznih predmetov pisci vključevali skupne cilje. Ideja je, da se skupni cilji pojavijo v predmetnih ciljih, standardih znanj in v didaktičnih priporočilih.

Dr. Janez Vogrinc

Predstavitev dokumenta je potekala tudi na delovni skupini za NPVI. Gre za skupne cilje, ki jih tudi skupina za NPVI vidi kot tiste, na katerih bi moral temeljiti sistem naše vzgoje in izobraževanja, kar pa ne pomeni, da bo v NPVI samo nabor teh skupnih ciljev, lahko bodo predlagani tudi kakšni drugi cilji.

Jasna Rojc

Ideja o skupnih ciljih izhaja iz prepoznavanja s strani sistemov, da strogo usmerjena predmetna znanja niso več dovolj, ker se pojavljajo teme oziroma vsebine, veščine oziroma kompetence, ki ne morejo biti stvar enega predmeta, ampak morajo postati cilj vseh predmetnih področij. Tako se omogoči povezovanje znanja, učenec spozna uporabno vrednost in zna predmetna in druga znanja umestiti v nek širši kontekst. S skupnimi cilji ne uvajamo novih predmetov in ne obremenjujemo sistema, za katerega smo ugotovili, da je preobremenjen.

dr. Marina Tavčar Kranjc

Dokument je kakovosten, dobrodošel, potreben. Pripomba se nanaša na zaporedje navajanja skupnih ciljev, ki daje tudi pomen, kjer predlagam sledeče zaporedje navajanja skupnih ciljev, in sicer jezik, državljanstvo, kultura in umetnost na prvo mesto, trajnostni razvoj na drugo, zdravje in dobrobit na tretje, digitalne kompetence na četrto in podjetnost na peto.

Barbara Kresal Sterniša

Manjka umestitev gradnikov jezika, ki so bili razviti znotraj projekta Objem ter vidik večjezičnosti. Izpostavljam vidik poročanja o umestitvi teh ciljev v posamezne učne načrte. Zavedamo se, da bo v aplikaciji za pripravo učnih načrtov vidno, ali bo posamezni cilj umeščen v učni načrt, ne vemo pa, kako bo z didaktičnimi priporočili, ki za učitelje niso obvezujoča.

Dr. Vinko Logaj

Predmetne kurikularne komisije, ki bodo pripravljale učne načrte, bodo proučile gradiva, ki so nastala v različnih razvojnih projektih, predvidevamo tudi informativno usposabljanje vseh članov vseh predmetnih komisij, kjer bi predstavili namen gradiv. Želimo si učnih načrtov, ki bi bili uporabni za učitelje in proaktivno usmerjeni v razvoj učenja in poučevanja. V nadaljevanju imamo predvideno tudi fazo usposabljanja za nove učne načrte, fazo implementacije, potrebujemo tudi spremljavo in pa izdelano metodologijo spremljave.

Mehanizem, ki nam omogoča pregled, kateri in koliko teh ključnih ciljev iz področij skupnih ciljev bodo predmetne komisije uvrstile k posameznim predmetom, je vzpostavljen preko aplikativne podpore, ki bo po različnih filtrih omogočala tudi analitično obdelavo o umestitvi ciljev, npr. glede na to, v katere razrede, v katere predmete so bili umeščeni, razvidno bo tudi povezovanje vertikale od prvega razreda osnovne šole pa do zaključka gimnazije. Predmetne kurikularne komisije se bodo za pripravo novih učnih načrtov operativno angažirale konec oktobra oz. začetek novembra.

mag. Stane Berzelak

Podprl bi predlog dr. Tavčar Kranjc. Dajem pripombo, da morajo predmetne kurikularne komisije skrbno premisliti dokument in poiskati rešitve, ki bodo zapolnile praznine, ki jih pogosto dijaki in učenci nosijo s sabo. Ključni so dobri učitelji in koliko bomo v predmetne kurikularne komisije vključevali praktike.

Lara Romih

Soglašam z že podanimi pripombami. Dajem osebno pripombo, da bi bilo potrebno na prvo mesto zapisati duševno zdravje otrok.

Dr. Vinko Logaj

Duševno zdravje je ena ključnih aktivnosti na področju vzgojno-izobraževalnega sistema, vendar šola ne more imeti kurativne vloge, za to moramo imeti inštitucije na nacionalni ravni, ki bodo hitro dostopne staršem in otrokom. Je pa vloga preventivne naravnanosti zagotavljanja duševnega zdravja ključna. V kar nekaj skupnih ciljev so vtkane aktivnosti za dobro duševno zdravje ali preventivno delovanje na tem področju, hkrati pa gre za celosten pristop k aktivnostim za vzpostavitev varnega in spodbudnega učnega okolja kot elementa za zagotavljanje duševnega zdravja.

Lara Romih

Smo na isti valovni dolžni, ampak morda učitelj prej opaziti kakšno stvar kot starši. Starši postajamo veliko bolj nefunkcionalni.

Jasna Rojc

Gre za pripravo novih učnih načrtov, kjer bo vsakemu učitelju naložena tudi skrb za duševno in socialno dobrobit , medtem ko je bilo to prej prepuščeno občutljivosti učitelja, morda razrednikov.

Dr. Janez Vogrinc

Zavedamo se, da se v naši družbi število otrok mladih in tudi odraslih, ki imajo duševne stiske, povečuje. Moramo pa ločiti, kaj je vzgojno-izobraževalna institucija in kaj so pristojnosti teh, ki v vzgojno-izobraževalnih inštitucijah delajo in kaj sploh zmorejo in kaj je naloga nekega drugega sektorja. Šole lahko in morajo delovati preventivno. Za pouk potrebujemo kurikul, za vse ostale stvari pa imamo tudi na nivoju vzgojno-izobraževalne inštitucije že zdaj poskrbljeno za dobro osnovo, ki se lahko gradi v smislu vzgojnih načrtov.

Dr. Mojca Lipec Stopar

Zaznavam precejšnje razlike pri ravni zapisa splošnosti in določenosti neke specifičnosti posamičnih skupnih ciljev. Potrebno bo še več ponazoritev s primeri konkretizacije, zato da bomo res vsi tudi razumeli določene stvari enako.

Dr. Branko Slivar

Znotraj ZRSŠ pripravljamo podporno gradivo s konkretnimi primeri za vse ključne cilje in za umeščanje glede na razvojno stopnjo. Glede zapisa pojasnjujem, da so posamezne podskupine strokovnjakov, ki so pripravljali ta gradiva, izhajale tudi iz mednarodnih gradiv - evropskih dokumentov, kjer se zaradi narave posameznega področja le-te različno pojavljajo v dokumentu; trajnostni razvoj s svojo kompleksnostjo in digitalne kompetence, ki je natančno in konkretno zapisana.

Val Stanković Pangerc

Kurikularna prenova dobro nastavlja vsaj en aspekt preventive, ki se je pojavljal v šolah. Je pa še mnogo odprtega prostora na področju spodbujanja aktivnosti šolskega okolja, ki bi pripomogel in spodbujal dobro počutje in zdravje mladih v šolah, npr. kar se tiče količine sedenja in preživetega časa v učilnici, socialnih aktivnosti, pri metodah dela in tako naprej.

Jasna Rojc

K učnim načrtom spadajo tudi didaktična priporočila, ki govorijo tudi o oblikah izvedbe, in del skupnih ciljev se bo realiziral tudi skozi te.

**SKLEP 2**:

**Kurikularni svet se je seznanil s predlogom dokumenta o skupnih ciljih in njihovo umeščanje v učne načrte in kataloge znanja.**

**Zapis razprave se posreduje avtorjem dokumenta in prosi za premislek podanih pripomb.**

Sklep je bil sprejet soglasno.

**Ad 3.**

Predlog smernic za oblikovanje učnega načrta za prvo vzgojno-izobraževalno obdobje

Dr. Branko Slivar

Dokument zahtevajo izhodišča za prenovo. Gre za novost, pripravo celovitega učnega načrta za prvo vzgojno-izobraževano obdobje in ne več posebnega učnega načrta za vsak predmet. V smernicah so pojasnjena ključna izhodišča in priporočila, kako se tega lotiti, zato da zagotovimo horizontalno povezanost med predmeti prvega vzgojno-izobraževalnega obdobja in vertikalno povezanosti po predmetih. Organizacijsko smo vertikalno pretočnost zagotovili na način, da smo pri oblikovanju predmetnih kurikularnih komisij vanje vključili tudi člane komisije, ki pripravlja učni načrt za prvo-vzgojno izobraževalno obdobje.

Jasna Rojc

Do tega je prišlo zaradi pobude učiteljev razrednega pouka - praktikov, ki zdaj operirajo z vrsto neusklajenih učnih načrtov in to prepoznavajo kot težavo.

Dr. Janez Vogrinc

Vprašanje, ali se bo še vedno ohranila specifika posameznih predmetov tudi po razredih - v katerem razredu naj bi bili kateri cilj oziroma standardi doseženi.

Dr. Nina Novak

Poleg celovitost ohranjamo vseh sedem predmetov, ciljno specifičnih in zaokroženih s standardi znanja na koncu, po predmetih. Cilji se delijo na dve skupini: cilji po predmetih in pa povezovalne skupine ciljev. Predmetna razdeljenost učnega načrta ostaja v skladu s predmetnikom. Obstaja velika težnja, da se zaradi kontinuitete naredi povezanost tudi s cilji kurikula za vrtce. Izhodišča določajo, da se cilji in standardi znanja zapišejo na koncu prvega vzgojno-izobraževalnega obdobja oziroma na dinamiko vsakega vzgojno-izobraževalnega obdobja glede na učni načrt, komisija ima možnost, da glede na dinamiko oziroma sukcesivno nadgradnjo ciljev v učnem načrtu zapiše, kako se cilji iz razreda v razred usmerjajo.

**SKLEP 3:**

**Kurikularni svet se je seznanili s predlogom smernic za oblikovanje učnega načrta za prvo vzgojno-izobraževalno obdobje.**

Sklep je bil sprejet soglasno.

**Ad 4.**

Predlog usmeritev predmetnih kurikularnih komisij pri prenovi učnih načrtov

Dr. Branko Slivar

Dokument daje usmeritve glede strukture učnega načrta –opredelitev predmeta, teme, cilji iz skupine ciljev in standardov znanj.

Pri opredeliti predmetov ni bilo težav, te se pojavljajo pri ciljih in standardih – kako zapisati cilje, da ne bi prišlo do zamenjave ciljev in standardov. V pomoč predmetnim kurikularnim komisijam smo le-te želeli jasneje opredeliti.

Helena Žnidarič

Dajem pobudo, da se pri tem dokumentu razmisli o razširitvi usmeritev na področje priprave katalogov znanja za splošnoizobraževalne predmete. Vprašanje, ali bo za kataloge znanja poseben dokument.

Dr. Branko Slivar

Gre za smiseln predlog, povezali se bomo s strokovnjaki s področja katalogov znanj, da uredimo skupen dokument.

mag. Darko Zupanc

Predlagam umik termina pričakovanja znanja iz dokumenta. V isti smeri predlagam prečiščenje besedila pri standardih znanja, stran 21, kjer piše, da »standarde znanja zapišemo na najvišji pričakovani stopnji doseganja za VIO oziroma gimnazij za konec programa, te pa smiselno vsebuje tudi nižje«, saj potem večina standarda ne bo dosegla. Medtem ko na strani 30 osma točka, piše »zapis standardov nakazuje tudi možno preseganje standardov znanja« in so tukaj odprti navzgor. Še boljše bi bilo, če bi poleg minimalnega standarda učni načrti pokazali, kje je standard tudi za odlično oceno.

Dr. Vinko Logaj

V gimnazijskem programu dokument izključuje pričakovana znanja, da govorimo o standardih znanja. Gre za razliko med formativnim pristopom kot procesom za izvajanje vzgojno-izobraževalnega procesa ter preverjanjem in ocenjevanjem znanja.

mag. Darko Zupanc

Moj predlog je, da se formativno spremljanje v besedilu zamenja s formativnim preverjanjem, saj imamo tudi pravilnik o preverjanju in ocenjevanju znanja; ne pa o spremljanju. Na strani 8 so opredeljena obvezujoča navodila za učitelja. Zagovarjam avtonomijo učitelja, obvezujočih navodil naj bo čim manj, kljub temu da jih izhodišča omogočajo.

Jasna Rojc

Formativno spremljanje smo v našem sistemu sprejeli, je pa res da prihaja do ugovorov, ki pa izhajajo predvsem iz nepoznavanja. Ni dovolj samo izkazovanje standardov znanja. Pomemben je celoten proces učenja, v katerem je potrebno učenca spremljati na način, da se mu stalno podaja povratno informacijo, kje se lahko izboljša, kako se lahko izboljša in ne moremo takoj preskočiti na ocenjevanje. To razumem kot dva popolnoma ločena procesa, z ničemer pa seveda ne zanikamo standardov znanja.

mag. Darko Zupanc

Gre za dva procesa, ki se v Sloveniji že tradicionalno imenujeta: eden preverjanje, drugi pa ocenjevanje. Z uvajanjem še tretjega pojma - spremljanje – se ustvarja zmeda; tudi v znanstveni literaturi ni treh. Angleški pojem »Formative assessment« naj se prevaja in razume kot formativno preverjanje in ne spremljanje..

Nataša Potočnik

Če želimo primerljivost standardov tudi za odrasle, bi bilo potrebno premisliti tudi o opombah, da se piše bolj nazorno in bolj na široko, saj naj bi bila ta izhodišča podlaga tudi za učni načrt osnovne šole za odrasle. Potrebno je upoštevati, da morajo biti zapisani drugače kot za osnovno in srednjo šolo.

**SKLEP 4:**

**Kurikularni svet se je seznanili s predlogom usmeritev predmetnih kurikularnih komisij pri prenovi učnih načrtov in predlaga, da se razširi na kataloge znanja.**

**Zapis razprave se posreduje avtorjem dokumenta in prosi za premislek podanih pripomb.**

Sklep je bil sprejet soglasno.

**Ad 5.**

Predlog usmeritev za pripravo didaktičnih priporočil

Dr. Branko Slivar

Gre za okvirni dokument, ki usmerja predmetne kurikularne komisije pri pisanju didaktičnih priporočil. Istočasno nastaja poglobljen dokument, kjer bodo vključeni dodatni primeri, povezave, didaktične teorije. Didaktična priporočila se razširijo, tako da vsebujejo koristne podatke za učitelje in jim omogočajo pravo načrtovanje ter postanejo strokovno orodje tudi za priprave, pisanje priprav, obrazce za pripravo, itd.

Jasna Rojc

Učni načrti so do sedaj vsebovali poglavje didaktična priporočila, ki je bilo zelo skromno, tako so bile usmeritve učiteljem, kako naj delajo, zelo splošne, sedaj pa je poudarek na konkretizaciji. Didaktična priporočila bodo izvzeta iz učnega načrta (zakon jih namreč ne predpisuje kot del učnega načrta) in živa v smislu, da se lahko hitreje spreminjajo in prilagajajo novostim stroke in ne bodo del vseh zakonodajnih procedur, ki jih zahteva sprememba učnega načrta, ter bodo prostor, kjer jih bodo lahko učitelji tudi dopolnjevali in nadgrajevali s primeri dobre prakse.

Mag. Darko Zupanc

Enaka pripomba kot v predhodnem dokumentu glede spremljanja. Predlagam večjo povezljivost v dokumentu, in opozorim na vire. Na strani 8 v tabeli shema prikazuje, na katera vprašanja odgovarja predmetna kurikularna komisija pri snovanju didaktičnih priporočil in kaj naj posledično nakaže že učiteljem v didaktičnih priporočilih. Zmoti me dualnost, saj izgleda, da se pri formativnem preverjanju in sumativnem na koncu, ko se ocenjuje, uporablja različne kriterije. V literaturi je utemeljeno, da se tudi pri formativnem preverjanju zasleduje iste standarde in cilje in se daje v tej smeri povratna informacija. Če temu ni tako, se ne čudimo velikemu razkoraku med internim in eksternim preverjanjem in ocenjevanjem znanja. Tako kot pri preverjanjih in ocenjevanjih bi vzpodbujal kriterijsko informacijo o dosežku – . V prvih treh razredih ne bi spodbujal normativne interpretacije doseženega, ker se učence s tem implicitno razvršča; povratna informacija mora biti glede na (ne)doseganje učnih ciljev. Didaktična priporočila bi bila boljša z več primeri, kaj je minimalni standard, predlagam tudi primere izdelkov za določeno oceno, da bi bilo na koncu čim manj različnih ocenjevanj s strani učiteljev.

Dr. Ada Holcar

Pri formativnem spremljanju dejansko spremljamo več, kot pa ocenjujemo, zato pri kriterijih uspešnosti poudarjamo, da ne pogledamo zgolj standardov znanja, ampak vse, kar je pomembno v ciljih, da spremljamo. Kriteriji uspešnosti, ki se nanašajo na procesni vidik, so oblikovani skupaj z učenci. Potem šele nastopi trenutek ocenjevanja. Učitelj iz kriterijev uspešnosti odstrani tiste kriterije uspešnosti, ki jih s številčno oceno ne ocenjujemo. Tako izlušči kriterije ocenjevanja. Ključni cilji se bodo nedvomno lahko odražali v kriterijih uspešnosti, mnogi pa ne v kriterijih ocenjevanja oziroma v standardih znanja.

Marjana Mastinšek Šuštar

Na strani 3, kjer se omenjajo različne didaktične strategije, projektno delo, problemski raziskovalni pouk, imamo različne pojme, kaj to obsega. Nekatere strategije pravzaprav zahtevajo nekajmesečno delo ali pa celo celoletno delo, zato bi bilo to potrebno pojasniti.

Dr. Marina Tavčar Kranjc

Dokument mora biti naslovljen tudi na učitelje, da bo dosegel svoj namen baze informacij. Navedeno bi moralo biti vgrajeno tudi v izobraževanje učiteljev.

Val Stanković Pangerc

Želel bi izpostaviti vidik dijaka in njegove motivacije. Če so kriteriji ocenjevanja previsoki in če morajo dijaki temu posvetiti ogromno dela, bodo kriteriji uspešnosti, ki se pa ne ocenjujejo, postali nepomembni.

Helena Žnidarič

Dokument naj se naslovi tako, da bo razvidno, da le-ta velja tudi za pripravo katalogov znanj in se ga ustrezno dopolni skladno s specifiko načel, ki so opredeljena v Izhodiščih za pripravo katalogov znanja.

**SKLEP 5:**

**Kurikularni svet se je seznanili s predlogom usmeritev za pripravo didaktičnih priporočil.**

**Zapis razprave se posreduje avtorjem dokumenta in prosi za premislek podanih pripomb. Kurikularni svet avtorjem predlaga, da posebno pozornost namenijo povezanosti tega dokumenta z dokumentom usmeritve za delo predmetnih kurikularnih komisij za pripravo učnih načrtov.**

Sklep je bil sprejet soglasno.

**Ad 6.**

Predlog izhodišč za prenovo katalogov znanja splošnoizobraževalnih predmetov v programih nižjega poklicnega, srednjega poklicnega in strokovnega izobraževanja

Dr. Branko Slivar

Struktura v katalogu znanja je takšna kot pri učnih načrtih, kar do sedaj ni bilo uveljavljeno, je pa smiselno, racionalno in strokovno utemeljeno. Posebej je izpostavljena vloga splošno izobraževalnih predmetov v poklicnem in strokovnem izobraževanju, tako da naj se v pomembnem deležu smiselno povezujejo s poklicnimi znanji, za katere program izobražuje. O izhodiščih je potekala strokovna diskusija s predsedniki področij znotraj Zveze srednjih šol in dijaških domov Slovenije. Izhodišča so podprli, se jim zdijo smiselna in dobro zastavljena, se pa pojavljajo vprašanja o implementaciji in obremenjenosti dijakov, dileme, kaj se bo ohranilo v katalogih znanj in strah, da ne bo v njih dodatnega balasta.

Dr. Boris Dular

Jasno je definirano, kako je potrebno navedene kataloge znanja pripraviti, v ospredju so cilji, v drugem delu pa več svobode in odgovornosti prepuščeno učiteljem. Zadeva je tako kvalitetna, da lahko nastanejo dobri katalogi znanj in se zadeva integrira v celoti.

Mag. Darko Zupanc

Iz srednjih strokovnih šol gre velika večina dijakov študirat in so po podatkih SURS manj uspešni kot gimnazijci. Zastavljam vprašanje, ali je možno dati nalogo skozi izhodišča, da predmetne kurikularne komisije za predmetna področja: materinščine, matematike in prvega tujega jezika pripravijo opcije s takim številom ur pouka in gimnazijskimi vsebinami, da bi bili lahko konkurenčni ciljem in standardom znanja na ravni splošne mature.

Jasna Rojc

V poklicnem in strokovnem izobraževanju imamo dvojna izhodišča. Navedena se pripravljajo samo za splošnoizobraževalni del, sočasno pa se v okviru projekta Modernizacija poklicnega in strokovnega izobraževanja pripravljajo izhodišča za spremembo programov, torej tudi predmetnikov. Gre za razmislek o usklajenosti teh dveh dokumentov.

Dr. Vinko Logaj

Podprl bi razpravo dr. Zupanca. Sistemsko bomo morali rešiti zaplet glede standardov znanja za vpis na univerzitetni študij. Če želimo približno izenačene vstopne pogoje za univerzitetni študij, bomo morali dijakom v srednjem poklicnem izobraževanju zagotoviti možnost za doseganje enakovrednega standarda znanja pri splošnoizobraževalnih predmetih, omemba se je nanašala na tri predmete. Uporabi se standard znanja pri splošnoizobraževalnih predmetih v splošnem izobraževanju na določenem nivoju, to vodi v razmislek o opravljanju splošne mature na dveh nivojih in pa doseganje standarda znanja na osnovnem nivoju pri splošnoizobraževalnih predmetih v srednjem strokovnem izobraževanju. S tem bi dvignili standard znanja pri dijakih na poklicni maturi in na nek način odpravili vse dileme okrog vpisa. Krivično bi bilo za dijake, ki so v srednjem strokovnem izobraževanju pa imajo sposobnosti za doseganje višjih standardov znanja, da bi jim bila zaprta pot na univerzitetni študij.

Marjana Mastinšek Šuštar

Strinjam se z dr. Zupancem, da poklicna in splošna matura nista primerljivi. V Sloveniji imamo zelo dobro zagotovljeno napredovanje po vertikali. Slovenščina, matematika, angleščina na nivoju splošne mature za tiste dijake strokovnih programov, ki bi želeli študirati, pomeni povečanje števila ur v predmetniku. Ker so ure na tedenski ravni zakonsko določene, to pomeni, da bodo šle te ure na račun strokovnih predmetov, kar pa menim, da ni sprejemljivo. Pri dijakih poklicnih in strokovnih šol se moramo zavedati, da mnogi dosegajo strokovno oziroma poklicno odličnost. Ocena, da so ti dijaki manj ali bolj uspešni, pa je različna od fakultete do fakultete oziroma od posameznega programa. Pri vseh sposobnostih se moramo vprašati tudi o motivaciji teh otrok. Lahko je manj sposoben, lahko je zelo motiviran, pa bo zelo veliko časa namenil pokrivanju mankov, ki jih mogoče v strokovnem izobraževanju ni pridobil.

Jasna Rojc

Maturo kot selekcijski mehanizem postavljajo univerze, čeprav ta predstavlja zaključek srednješolskega izobraževanja. Srednješolski prostor ne zmore več izvajanja petega predmeta, kot je zastavljen. Potreben premislek je, kako vse dijake enako podpreti. Moramo ločevati, kaj je stvar univerze, njena avtonomija, in kaj lahko naredimo mi kot skrbniki našega sistema.

Dr. Marina Tavčar Kranjc

Obnovili smo maturitetno koordinacijo predstavnikov Državne komisije za splošno maturo, Državne komisije za poklicno maturo, RIC ter MVI, ki se med drugim ukvarja s tem vprašanjem. Večina dijakov, ki zaključijo srednje strokovne šole, študira naprej, ne išče možnosti zaposlitve. Veliko več naporov moramo vložiti v to, kako jim podati znanja in veščine, s katerimi bodo lahko bolje in uspešneje študirali, kot zdaj. 2019 je OECD v publikaciji Education at a Glance za Slovenijo objavil podatek, da so v predvidenem času študija v visokem šolstvu dijaki z opravljeno poklicno maturo polovico manj uspešni kot dijaki z opravljeno splošno izobraževalno srednjo šolo in splošno maturo. Problem ni skrit v obeh maturah, ampak v štiriletnem strokovnem izobraževanju, ki je toliko različno od splošnega. Ni govora o tem, da so eni maturanti prvorazredni, eni drugorazredni, ker navsezadnje dijak gimnazije, ki opravi splošno maturo, nima poklica in ne more konkurirati tistim, ki poklic imajo; če hoče poklic pridobiti, mora opraviti poklicni tečaj. Maturi nista primerljivi zato, ker sta različni.

Dr. Boris Dular

Na eni strani je rešitev, ki je vezana na enakopravnost pridobljenih kakovostnih znanj za študij, drugo pa je vidik sistemskega premisleka poklicnega in strokovnega izobraževanja, ki smo ga v Strokovni skupini za modernizacijo poklicnega in strokovnega izobraževanja naslovili tudi na Komisijo za NPVI 2023-2033. Menim, da bi bilo z naše strani potrebno dati priporočilo, narediti premislek, v operativnem smislu raziskati in videti, kako odpreti možnost, da se poklicna matura nadgradi. Istočasno naj se pri pripravi NPVI naredi celovit premislek o poklicnem in strokovnem izobraževanju v naslednjem desetletnem obdobju.

Dr. Vinko Logaj

Predmetnik v srednjem strokovnem izobraževanju vključuje tudi odprti kurikul. Tukaj je možnost za dijake, ki se odločijo, da bodo študirali na univerzitetnem študiju, da se določi prerazporeditve znotraj obstoječih predmetnikov.

Verjamem, da si bodo univerze vzele svojo pravico postavljati posebne vpisne pogoje. Vez z univerzo mora obstajati, sicer bomo imeli težave z doseganjem standardov znanja, ne le v strokovnem izobraževanju, temveč tudi v splošnem izobraževanju.

Barbara Kresal Sterniša

Predlog za dopolnitev izhodišč na strani 7, kjer je pri nižjem poklicnem izobraževanju določeno, da zahtevnost in kompleksnost učnih ciljev in učnih vsebin na tej stopnji ne presega znanja tretjega vzgojno-izobraževalnega obdobja v osnovni šoli raven SOK 2. Nižje poklicno izobraževanje je uvrščeno na raven SOK 3, EOK 3 in po mednarodni standardni klasifikaciji izobraževanja tudi na ISCED 3, kar pomeni srednješolsko raven. V navedbi učnih izidov je opredeljeno, da je znanje pri nižjem poklicnem na ravni 2 deloma tudi na 3. Predlagam, da se napiše »večinoma«, saj bi znali imeti ob naslednjem preverjanju mednarodnih klasifikacij težavo.

Dr. Logaj in dr. Slivar se z navedenim strinjata.

Helena Žnidarič

V programih poklicno-tehniškega izobraževanja, ki se prav tako zaključijo s poklicno maturo, ni možnosti za umestitev dodatnih ur splošnoizobraževalnih predmetov v odprti kurikul v obsegu, ki bi bil potreben za doseg standarda splošne izobrazbe. Temeljit razmislek o možnih rešitvah je treba opraviti tudi v samih programih srednjega strokovnega izobraževanja.

**SKLEP 6:**

**Kurikularni svet je potrdil predlog izhodišč za posodobitev katalogov znanj splošnoizobraževalnih predmetov srednjega strokovnega, srednjega poklicnega in nižjega poklicnega izobraževanja, in predlaga ministru izdajo predhodnega soglasja v skladu z osmim odstavkom 12. člena Zakona o organizaciji in financiranju vzgoje in izobraževanja (Uradni list RS, št.**[**16/07**](http://www.uradni-list.si/1/objava.jsp?sop=2007-01-0718)**– uradno prečiščeno besedilo,**[**36/08**](http://www.uradni-list.si/1/objava.jsp?sop=2008-01-1460)**,**[**58/09**](http://www.uradni-list.si/1/objava.jsp?sop=2009-01-2871)**,**[**64/09 – popr.**](http://www.uradni-list.si/1/objava.jsp?sop=2009-21-3033)**,**[**65/09 – popr.**](http://www.uradni-list.si/1/objava.jsp?sop=2009-21-3051)**,**[**20/11**](http://www.uradni-list.si/1/objava.jsp?sop=2011-01-0821)**,**[**40/12**](http://www.uradni-list.si/1/objava.jsp?sop=2012-01-1700)**– ZUJF,**[**57/12**](http://www.uradni-list.si/1/objava.jsp?sop=2012-01-2410)**– ZPCP-2D,**[**47/15**](http://www.uradni-list.si/1/objava.jsp?sop=2015-01-1934)**,**[**46/16**](http://www.uradni-list.si/1/objava.jsp?sop=2016-01-1999)**,**[**49/16 – popr.**](http://www.uradni-list.si/1/objava.jsp?sop=2016-21-2169)**,**[**25/17**](http://www.uradni-list.si/1/objava.jsp?sop=2017-01-1324)**– ZVaj,**[**123/21**](http://www.uradni-list.si/1/objava.jsp?sop=2021-01-2629)**,**[**172/21**](http://www.uradni-list.si/1/objava.jsp?sop=2021-01-3352)**,**[**207/21**](http://www.uradni-list.si/1/objava.jsp?sop=2021-01-4285)**,**[**105/22**](http://www.uradni-list.si/1/objava.jsp?sop=2022-01-2603)**– ZZNŠPP,**[**141/22**](http://www.uradni-list.si/1/objava.jsp?sop=2022-01-3469)**,**[**158/22**](http://www.uradni-list.si/1/objava.jsp?sop=2022-01-4017)**– ZDoh-2AA in**[**71/23**](http://www.uradni-list.si/1/objava.jsp?sop=2023-01-2202)**)«.**

Sklep je bil sprejet soglasno.

**Ad 7.**

Širitev pristojnosti komisije za koordinacijo prenove učnih načrtov s pristojnostjo koordinacije prenove katalogov znanja

Dr. Branko Slivar

Na podlagi strokovnih razprav s kolegi s CPI smo na ZRSŠ prišli do spoznanja, da bi bilo smiselno, da ne vzpostavljamo posebne Komisije za koordinacijo katalogov znanja, kot predvidevajo Izhodišča za prenovo, temveč da Komisijo za koordinacijo učnih načrtov dopolnimo s strokovnjaki s področja poklicnega in strokovnega izobraževanja. Prva formalna sprememba je v imenu, druga pa v povečanju števila članov Komisije iz 20 na 27. Komisijo bi dopolnili s 4 strokovnjaki za področje poklicnega in strokovnega izobraževanja in 3 svetovalci CPI. Od 7 dodatnih članov bi direktor ZRSŠ imenoval 2 strokovnjaka iz javnih visokošolskih zavodov, katerih področje delovanja zajema poklicno in strokovno šolstvo, 2 bi predlagala Zveza srednjih šol in dijaških domov Slovenije, 3 CPI. Zaradi razširitve področja delovanja Komisije se zatem imenuje tudi namestnik vodje Komisije izmed imenovanih svetovalcev CPI, pri nalogah komisije pa se poleg učnih načrtov smiselno dodajajo katalogi znanja. Opredeljeni so že kriteriji za strokovnjake iz javnih visokošolskih zavodov (osnovni in dodatni kriteriji). Dodatno pa so predlagani kriteriji za strokovnjaka praktika (osnovni in dodatni kriterij).

**SKLEP 7:**

**Kurikularni svet se je seznanil s poimenovanjem, kriteriji in spremenjenim številom članov Komisije za koordinacijo prenove učnih načrtov in katalogov znanja ter potrjuje opredeljene kriterije.**

Sklep se sprejme soglasno.

**Ad 8.**

Poročilo o delu pri prenovi kurikuluma za vrtce

mag. Janja Cotič Pajntar

Ohrani se struktura kurikuluma za vrtce, pri čemer se doda poglavje o medpodročnih dejavnostih, večjezičnosti in medkulturnosti, poglavje kakovost predšolske vzgoje. Vsa besedila se dopolni z vidika novih spoznanj znanstvenih disciplin, ki se ukvarjajo s področjem razvoja in učenja predšolskih otrok. Smiselno se dopolni celoten kurikulum za prvo starostno obdobje, kako se otroci učijo, pa tudi cilje in dejavnosti. Odprto je vprašanje opredelitve šestih področij dejavnosti v kurikulu za vrtce, ki morajo zagotavljati tudi neko smiselno povezano vertikalo. Preimenuje se le področje jezika, v »jezikovno sporazumevanje«. Med cilji v izhodiščih je napisano, da je potrebno poudariti vidik delovanja vzgojitelja na način, da pogosto vstopa v interakcije, dialoge, komunikacijo z otroki.

Za področja kurikula je opredeljena sledeča struktura: opis področja, dva nivoja ciljev (globalni cilj in trenutni cilji), primeri dejavnosti za prvo in drugo starostno obdobje in vloga odraslih. Predviden je opis posameznega področja, vrste ciljev, ki jih je potrebno natančno opredeliti, opredelitev vloge strokovnega delavca oziroma vzgojitelja, opredelitev elementov spodbudnega učnega okolja in formativno spremljanje, za zadnje tri ločeno v prvem in drugem starostnem obdobju. Nagibamo s k temu, da bi primere dejavnosti izpustili in jih opredeljevali v interaktivnem kurikulu. Bojimo se posledic, ker jih nekateri potrebujejo.

V poglavje Področja dejavnosti se doda podpoglavje o načrtovanju in metodah dela (poimenovanje še ni dogovorjeno: Načrtovanje, pristopi in metode ali Načrtovanje, spremljanje in evalvacija), kjer se opredeli pristope in metode dela v prvem in drugem starostnem obdobju, digitalno podprto poučevanje in učenje, kompetence vzgojiteljev na tem področju, povezavo z medpodročnimi dejavnostmi ter formativno spremljanje, vzgojiteljevo podporo v območju bližnjega razvoja in pomenu uravnoteženega načrtovanja.

Medpodročne dejavnosti so vsebine in področja, ki prečijo vsa področja dejavnosti in kurikulum v celoti: gibanje, govor in zgodnja pismenost, socialne spretnosti ali socialno čustvene veščine, etične vrednote v vrtcu, digitalne kompetence, vzgoja za medije, trajnostni razvoj, skrb za zdravje in dobro počutje. Za prve tri je dogovor, da se posebej opredelijo, ostale se opredeli deloma v načelih, deloma v področjih dejavnosti. V poglavju Načrtovanje bo zapisano, kako se to smiselno umešča v izvedbeni kurikulum.

Kurikularne podlage za druge predšolske programe se opredeli v dodatku tega kurikularnega dokumenta.

Jasna Rojc

Na naslednji seji se pod 1. točko odpre razprava o razširitvi dopolnjenega dokumenta in v zvezi s predstavitvijo dela na področju kurikula za vrtce.

Janja Bogataj

Pod točko Načrtovanje in metoda dela je zapisano digitalno podprto poučevanje in učenje. Opozorila bi, da je treba jasno zapisati, pri katerih ciljih bi se vključevali v digitalno podprto učenje. V vrtcih je primarno, da se otroci učijo v naravnem okolju in da imajo čim več priložnosti biti seznanjeni s konkretnimi predmeti v zunanjem učnem okolju – ta zapis naj se konsistentno napiše. Naj se posebej ne poudarja digitalno podprtega učenja, to naj pride samoumevno, v skladu s kompetencami vzgojitelja in njegovo presojo. Izhodišče naj bo učenje v naravnem okolju.

**SKLEP 8:**

**Kurikularni svet se je seznanil s poročilom o delu pri prenovi kurikuluma za vrtce.**

**Ad 9**

Točka se na tej seji zaradi poteka časa ne obravnava. Gradivo k navedeni točki se posreduje z vabilom na 8. sejo Kurikularnega sveta.

**Ad 10**

Razno

Dr. Vinko Logaj

Za naslednjo sejo bi ZRSŠ želel na dnevni red umestiti sledeče teme:

* pobude različnih deležnikov, organizacij o umeščanju vsebin v kurikule in informacije o ravnanju s pobudami,
* vprašanja založnikov, kako bodo pristopili k pripravi učbenikov in delovnih zvezkov po prenovljenih učnih načrtih (zaradi oblikovanja stališč Kurikularnega sveta, ki bi ga v nadaljevanju s strokovnimi skupinami razvili in posredovali tudi založnikom),
* diskusija o spremembah pravilnika o preverjanju in ocenjevanju znanja v povezavi z didaktičnimi priporočili,
* določitev obdobja uvajanja novih učnih načrtov.

Jasna Rojc

8. seja Kurikularnega sveta se predvidoma skliče v roku meseca in pol, ZRSŠ za predvidene točke dnevnega reda pripravi ustrezna gradiva.

Jasna Rojc

predsednica